Diari Oficial de la Generalitat Valenciana


Sumari del DOGV 5814, del 25-07-2008 (2008/9287)

ORDE de 15 de juliol de 2008 de la Conselleria d'Educació per la qual es convoquen ajudes econòmiques per a la realització de projectes d'intervenció i integració en coordinació amb les unitats d'Atenció i Intervenció adscrites al Pla de Prevenció de la Violència i Promoció de la Convivència als Centres Educatius.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5814

Data del DOGV
:   25-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9287


Data del document
:   15-07-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * violència
    * ajuda pública
    * alumnat
    * protecció de la infància
    * alumne
    * suport econòmic
    * delinqüència juvenil
    * centre d'ensenyament

ORDE de 15 de juliol de 2008 de la Conselleria d'Educació per la qual es convoquen ajudes econòmiques per a la realització de projectes d'intervenció i integració en coordinació amb les unitats d'Atenció i Intervenció adscrites al Pla de Prevenció de la Violència i Promoció de la Convivència als Centres Educatius. [2008/9287]
La Llei Orgànica 2/2006, de 3 de maig, d'Educació establix en el títol preliminar del capítol I, com a principis i fins de l'educació, per una banda la qualitat de l'educació per a tot l'alumnat, independentment de les seues condicions i circumstàncies, i d'una altra, que els poders públics prestaran una atenció prioritària al conjunt de factors que afavorisquen la qualitat de l'ensenyança.
D'altra banda, establix en el seu preàmbul la necessitat de col·laboració de tots els components de la comunitat educativa en la consecució d'eixe objectiu, amb un marcat èmfasi, no sols en l'esforç personal, sinó també en el col·lectiu, de manera que la responsabilitat dels resultats escolars de l'alumnat no sols recaiga sobre este, sinó també sobre les seues famílies, el professorat, els centres docents, les administracions educatives i, en última instància, sobre la societat en el seu conjunt, i això com a compromís assumit, d'acord amb els objectius educatius plantejats per la Unió Europea.
D'altra banda, el Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, establix que tot l'alumnat té els mateixos drets i deures, sense més distincions que aquells que es deriven de la seua edat i de les etapes o nivells de les ensenyances que cursen. Al mateix temps, en l'article sext, Promoció de la convivència, establix que com a instruments bàsics per a la consecució d'un adequat clima al centre:
a) El Pla de Prevenció de la Violència i Promoció de la Convivència, d'ara en avant Pla PREVI, que establix mesures i facilita protocols d'actuació per a ajudar a construir l'escola de la convivència, així com a previndre i gestionar situacions de conflicte. Este pla preveu la creació de les unitats d'Atenció i Intervenció de les direccions territorials d'Educació, que estan dissenyades per a intervindre davant de casos greus de violència escolar i, al mateix temps, coordinar i assessorar la comunitat educativa.
b) El Registre Central, regulat per l'Orde de 12 de setembre de 2007, de la Conselleria d'Educació.
c) El reglament de règim interior del centre, previst en l'article 12 de l'esmentat decret i el pla de convivència del centre, definit així mateix en l'article 27.
En este mateix àmbit, recentment, esta Conselleria d'Educació ha posat en marxa diverses iniciatives amb l'objectiu últim de millorar la convivència escolar i previndre l'abandó escolar prematur.
Així, la Resolució de 8 de gener de 2008, de la directora general d'Avaluació, Innovació i Qualitat Educativa i de la Formació Professional, per la qual s'autoritza un programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs 2007-2008 en determinats centres educatius, pretén millorar la convivència, minorar l'absentisme escolar i millorar les taxes d'èxit a través d'activitats de caràcter pràctic, amb format «taller», altament motivadores i en col·laboració amb ajuntaments i altres entitats.
Més recentment, la Resolució de 21 d'abril de 2008, de la Secretaria Autonòmica d'Educació, per la qual es convoca i regula el funcionament dels programes d'atenció extraordinària i de reforç durant el mes de juliol, dirigits a l'alumnat de 3r i 4t d'ESO amb dificultats en les matèries que s'especifiquen als instituts d'Educació Secundària de la Comunitat Valenciana, pretén millorar els resultats acadèmics de l'alumnat de 3r i 4t de l'ESO, perquè de l'anàlisi de les dades del Registre Central d'Incidències es desprén l'alta correlació existent entre clima escolar i èxit acadèmic.
Totes les accions assenyalades requerixen en major o menor mesura la col·laboració d'esta Conselleria d'Educació amb altres administracions i entitats socioeducatives sense ànim de lucre de la Comunitat Valenciana, i s'integren i complementen amb una altra sèrie d'actuacions i mesures impulsades des de l'Observatori de la Convivència de la Comunitat Valenciana, en el marc del Pla de Prevenció de la Violència i Promoció de la Convivència, d'ara en avant Pla PREVI.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, (DOCV núm. 5566 de 30 de juliol), del Consell, per la qual s'aprova el Reglament Orgànic i Funcional de la Conselleria d'Educació,
ORDENE
Primer. Convocatòria
Es convoquen ajudes econòmiques per a la realització de projectes educatius d'intervenció i integració socioeducativa en coordinació amb les unitats d'Atenció i Intervenció adscrites al Pla PREVI.
Segon. Bases i requisits
S'aproven les bases i els requisits per a la percepció de les dites ajudes econòmiques, que figuren en l'annex I de la present orde, així com el model de sol·licitud i de previsió econòmica per a l'any 2008, que figura com a annex II i la fitxa de manteniment de tercers que figura com a annex III.
Tercer. Finançament
a) Les ajudes econòmiques tindran com a finalitat sufragar parcialment els gastos de funcionament que genere a les entitats locals i entitats socioeducatives sense ànim de lucre que participen en la present convocatòria, la realització de projectes educatius d'intervenció i integració socioeducativa en coordinació amb les unitats d'Atenció i Intervenció adscrites al Pla PREVI.
b) El finançament d'estes ajudes econòmiques serà a càrrec del capítol IV, línia pressupostària T6970000, del programa 421.50 dels pressupostos de la Generalitat per a l'any 2008 per un import global màxim de 225.000 euros.
DISPOSICIONS FINALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat de concedir estes ajudes. Se l'autoritza perquè dicte les resolucions necessàries per al desplegament i l'execució d'esta orde.
Segona
Les ajudes contingudes en esta orde no necessiten notificar-se a la Comissió Europea, d'acord amb el que establix l'article 7.4 del Decret 147/2007 del Consell, de 7 de setembre, atés que per ser destinades a entitats públiques i per a actuacions que no suposen la realització d'activitats econòmiques que puguen suposar falsejament de la competència en els intercanvis comercials dels estats membres, no reunixen tots els requisits per a ser considerada ajuda d'estat a l'efecte de l'article 87.1 del Tractat CE.
Tercera
Esta orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei 29/ 1998, de 13 de juliol reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició per part només de les entitats socioeducatives sense ànim de lucre, o plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs de reposició podrà interposar-se davant del conseller d'Educació en el termini d'un mes a comptar de l'endemà de ser publicat. En este cas, només podran interposar-lo les entitats socioeducatives sense ànim de lucre.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicat.
València, 15 de juliol de 2008
El conseller d'Educació
ALEJANDRO FONT DE MORA TURÓN
ANNEX I
Bases per a la percepció d'ajudes econòmiques de l'exercici pressupostari 2008 per a la realització de projectes d'intervenció i integració socioeducativa en coordinació amb les unitats d'Atenció i Intervenció adscrites al Pla PREVI.
Primera. Objecte de la convocatòria
Les ajudes econòmiques tenen com a finalitat sufragar parcialment els gastos de funcionament que genere a les entitats locals i entitats socioeducatives sense ànim de lucre que participen en esta convocatòria la realització de projectes d'intervenció i integració socioeducativa en coordinació amb les unitats d'Atenció i Intervenció adscrites al Pla PREVI en cada una de les direccions territorials d'Educació que tinguen com a objectius els indicats en la base següent.
Segona. Objectius
La realització d'accions de caràcter socioeducatiu, a més de la necessària coordinació amb les unitats d'Atenció i Intervenció adscrites al Pla PREVI, necessitaran la implicació d'almenys un centre docent sostingut amb fons públics del municipi. Estes accions hauran de tindre com a objectiu, com a mínim, algun dels següents:
a) Normalitzar la conducta de l'alumnat en l'entorn socioeducatiu.
b) Propiciar la maduresa de l'alumnat desenrotllant la seua competència personal, emocional i social, com a forma d'aconseguir el màxim desenrotllament personal.
c) Previndre l'absentisme i l'abandó escolar prematur.
d) Fomentar la integració socioeducativa de l'alumnat amb necessitats específiques d'adaptació basant-lo en el seu itinerari educatiu i en la seua etapa de transició a la vida laboral.
e) Previndre el fracàs escolar reforçant el procés d'ensenyança per a la superació de les dificultats en l'aprenentatge, especialment en els últims cursos de l'Educació Secundària Obligatòria.
f) Fomentar noves formes de col'laboració entre diferents entitats locals i entitats sense ànim de lucre per a respondre a la noves necessitats educatives del nostre alumnat.
Tercera. Beneficiaris
Podran sol·licitar estes ajudes les entitats locals i les entitats socioeducatives sense ànim de lucre que desenrotllen estos programes en l'àmbit de la Comunitat Valenciana en coordinació amb centres educatius mantinguts amb fons públics que tinguen autoritzades ensenyances de règim general.
Quarta. Tramitació de sol·licituds
Quan es tracte d'una entitat local, la sol·licitud serà subscrita per l'òrgan competent. En el cas d'entitats socioeducatives sense ànim de lucre, la sol·licitud serà subscrita per aquella persona física que tinga atribuïdes estes competències segons els estatuts de l'entitat.
Quinta. Documentació necessària per a la sol·licitud d'ajudes
1. Les entitats locals i les entitats socioeducatives sense ànim de lucre hauran de presentar l'original, en paper, de la documentació següent:
a) Certificació de l'òrgan competent de l'entitat local o entitat socioeducativa sense ànim de lucre de sol'licitud de les ajudes.
b) Descripció del projecte en suport paper i informàtic, ajustat a les característiques següents: extensió màxima de 25 pàgines, format Din A4 i font Arial 12 o semblant a doble espai. La descripció del projecte podrà regir-se pel següent guió orientatiu:
- Anàlisi de la situació del context en què s'emmarca el projecte.
- Justificació de la necessitat de sol'licitar ajudes per al desenrotllament del guió.
- Objectius del projecte.
- Centre o centres mantinguts amb fons públics amb què es coordina el programa, així com el procediment de coordinació establit.
- Alumnat destinatari del projecte i, si és el cas, procediment de selecció.
- Activitats a desenrotllar.
- Temporalització de les actuacions.
- Responsable/s del projecte.
- Infraestructura, recursos humans i recursos materials que s'aporten per al desenrotllament del projecte.
- Criteris d'avaluació del projecte.
c) Previsió econòmica del projecte per a l'any 2008 d'acord amb el model recollit en l'annex III.
- Docència, atenció o assessorament.
- Adquisició de material bibliogràfic o programari informàtic.
- Adquisició de material fungible.
- Desplaçaments, sempre que n'estiga justificada la necessitat.
Sexta. Documentació complementària
Les entitats participants en la present convocatòria hauran de presentar, a més:
1) Declaració responsable de no estar sotmeses a les prohibicions per a obtindre la condició de beneficiari, segons l'apartat 3 de l'annex II, assenyalades en l'article 13, de la Llei 38/2003, de 17 de novembre, General de Subvencions.
2) Documentació acreditativa que es troben al corrent de les seues obligacions tributàries (amb l'Agència Tributària i amb la Hisenda Autonòmica Valenciana) i davant de la Seguretat Social, o exempts si és el cas, per mitjà de certificació referida al moment de finalització del termini de presentació de sol'licituds en els termes establits en l'article 13.7 de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el reglament de la dita llei.
Sèptima. Termini i presentació de sol·licituds
La sol·licitud i la documentació complementària es presentarà al Registre General de la Conselleria d'Educació, als registres de les direccions territorials d'Educació, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan es presente en una oficina de Correos, es farà en un sobre obert perquè el funcionari puga posar en la sol·licitud la data i el segell de Correos abans de la seua certificació. Els participants que no presenten directament la sol·licitud en el Registre General de la Conselleria d'Educació és convenient que comuniquen el lloc i la data de presentació de la sol·licitud al fax (377399273) de la Direcció General d'Avaluació, Innovació i Qualitat Educativa i de la Formació Professional, a efectes merament informatius.
El termini de presentació de sol·licituds serà fins al dia 22 de setembre de 2008, inclòs.
Octava. Valoració de les sol·licituds.
Als efectes previstos en esta orde, es constituirà una única comissió que realitzarà l'estudi, la valoració i la proposta d'assignació d'ajudes i premis a les entitats participants.
Esta comissió estarà constituïda per:
President/a: el cap de l'Àrea d'Avaluació, Innovació i Qualitat Educativa.
Vicepresident/a: el cap del Servici d'Innovació i Qualitat Educativa.
Vocals:
- El/la cap del Servici Central de la Inspecció Educativa o persona en qui delegue.
- Un/a tècnic/a de la Direcció General d'Ordenació i Centres Docents, designat pel titular d'este òrgan directiu.
- El/la inspector/a coordinador/a de les unitats d'Atenció i Intervenció adscrites al pla PREVI en cada una de les direccions territorials d'Educació.
- Un/a membre de cada una de les unitats d'Atenció i Intervenció adscrites a les direccions territorials designats a este efecte per la directora general d'Avaluació, Innovació i Qualitat Educativa i de la Formació Professional.
- Un/a assessor/a de Formació del Professorat o de la xarxa de CEFIRE, designat pel director general de Personal.
- Hi actuarà com a secretari/ària un funcionari/ària de la Direcció General d'Avaluació, Innovació i Qualitat Educativa i de la Formació Professional, que designarà la titular d'este òrgan directiu.
La comissió tindrà facultat de resoldre tots els dubtes que sorgisquen en la interpretació de les bases, així com demanar als interessats la informació complementària que considere oportuna.
Novena. Resolució de la convocatòria.
El termini màxim per a resoldre esta convocatòria serà de sis mesos des de la data de finalització del termini d'entrega de les sol·licituds.
La Comissió de Valoració, a la vista de la documentació presentada i una vegada estudiades i valorades les sol·licituds, publicarà en els taulers d'anuncis de les direccions territorials d'Educació el llistat provisional de les entitats locals o entitats socieducatives sense ànim de lucre que hagen obtingut ajudes, amb expressió de la quantitat assignada. A este efecte, es concedirà un termini de 5 dies hàbils, a comptar de l'endemà de ser publicada en els dits taulers d'anuncis, perquè les entitats participants puguen al·legar i, si és el cas, justificar el que estimen oportú davant de la Comissió de Valoració.
Una vegada estudiades les al·legacions presentades, la Comissió de Valoració, a través de la Secció d'Avaluació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, que actuarà com a òrgan instructor del procediment, formularà la proposta de concessió de les ajudes a la directora general, la qual resoldrà la convocatòria per delegació del conseller d'Educació, per a la seua publicació en el Diari Oficial de la Comunitat Valenciana.
Deu. Modificació de la resolució de concessió
L'import de les ajudes en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió en els termes establits en la normativa reguladora a este efecte. En este supòsit, es detraurà del total concedit l'excés sobre el cost de l'activitat, d'acord amb el que establix l'article 19. 3 i 4 de la Llei 38/2003, de 17 de novembre, General de Subvencions.
Onze. Obligacions dels beneficiaris de les ajudes
Els beneficiaris de les ajudes es comprometen a:
a) Realitzar les activitats planificades.
b) Assignar l'import de l'ajuda rebuda per als gastos que generen les activitats realitzades en 2008.
c) Elaborar una memòria final de les activitats realitzades. Esta memòria tindrà les següents característiques: una extensió màxima de 10 pàgines, format Din A4 i font Arial 12 o semblant a doble espai en suport paper i informàtic. El termini de presentació d'esta memòria conclourà el 30 de novembre de 2008 i haurà de ser remesa a la Direcció General d'Avaluació, Innovació i Qualitat Educativa i de la Formació Professional. Es realitzarà atenent al guió següent:
- Objectius aconseguits
- Activitats realitzades
- Avaluació de les activitats realitzades
- Conclusions i propostes de millora
- Informe de valoració del consell escolar del centre, oït el claustre.
d) Les entitats participants estaran subjectes a aquelles obligacions que els articles 14 i 18.4 de la Llei 38/2003 de 17 de novembre, General de Subvencions, establix per als beneficiaris d'estes. L'incompliment d'estes obligacions donarà lloc a l'exigència de responsabilitats o sancions que corresponguen, d'acord amb el que establix el títol IV «infraccions i sancions administratives en matèria de subvencions» de la Llei 38/2003, de 17 de novembre, General de Subvencions.
Dotze. Percepció i justificació de les ajudes
Les entitats participants percebran l'ajuda atorgada, després de la justificació del compliment de la finalitat per a la qual es va concedir. Per a això remetran a la Direcció General d'Avaluació, Innovació i Qualitat Educativa i de la Formació Professional, la documentació següent:
a) Compte justificatiu, en el qual s'haurà d'incloure sota la responsabilitat del declarant:
Desglossament de cada un dels gastos incorreguts i el seu import.
Els justificants de gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals o fotocòpies compulsades que hagen sigut pagades amb anterioritat a la finalització del període de justificació (14 de novembre de 2008).
b) Quan el projecte haja sigut finançat amb les ajudes, i a més amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons al projecte subvencionat.
Els documents justificatius a què fa referència esta base es podran presentar en el Registre General de la Conselleria d'Educació, en les direccions territorials d'Educació, o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de la justificació requerida conclourà el 14 de novembre de 2008.
Tretze. Reintegrament de subvencions
Serà procedent declarar la invalidesa de la resolució de concessió i el reintegrament de les quantitats percebudes per les entitats participants i l'exigència de l'interés de demora des del moment de pagament de les ajudes, en els casos que establixen els articles 36 i 37 de la Llei 38/2003, de 17 de novembre, General de Subvencions.